Ministrstvo za kmetijstvo, gozdarstvo in prehrano Republike Slovenije, Dunajska 22, 1000 Ljubljana, na podlagi:

- Uredbe o izvajanju ukrepov iz Operativnega programa za izvajanje Evropskega sklada za pomorstvo in ribištvo v Republiki Sloveniji za obdobje 2014–2020, ki se izvajajo z javnimi razpisi (Uradni list RS, št. 14/17, 16/18, 80/18, 78/19, 41/21, 140/21, 49/22 in 79/23 v nadaljnjem besedilu: Uredba);

- Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L št. 347 z dne 20. 12. 2013, str. 320), zadnjič spremenjene z Uredbo (EU) 2023/435 Evropskega parlamenta in Sveta z dne 27. februarja 2023 o spremembi Uredbe (EU) 2021/241 v zvezi s poglavji REPowerEU v načrtih za obnovo in odpornost ter o spremembi uredb (EU) št. 1303/2013 (EU) 2021/1060 in (EU) 2021/1755 ter Direktivo 2003/87/ES (UL L št. 63 z dne 28. 2. 2023, str. 1), (v nadaljnjem besedilu: Uredba 1303/2013/EU);

- Uredbe (EU) št. 508/2014 Evropskega parlamenta in Sveta z dne 15. maja 2014 o Evropskem skladu za pomorstvo in ribištvo in razveljavitvi uredb Sveta (ES) št. 2328/2003, (ES) št. 861/2006, (ES) št. 1198/2006 in (ES) št. 791/2007 in Uredbe (EU) št. 1255/2011 Evropskega parlamenta in Sveta (UL L št. 149 z dne 20. 5. 2014, str. 1), zadnjič spremenjene z Uredbo (EU) 2022/1278 Evropskega parlamenta in Sveta z dne 18. julija 2022 o spremembi Uredbe (EU) št. 508/2014 v zvezi s posebnimi ukrepi za ublažitev posledic vojne agresije Rusije proti Ukrajini za ribolovne dejavnosti in omilitev učinkov motenj na trgu, ki jih je povzročila navedena vojna agresija na dobavno verigo ribiških proizvodov in proizvodov iz akvakulture (UL L št. 195 z dne 22. 7. 2022, str. 1), (v nadaljnjem besedilu: Uredba 508/2014/EU);

- Operativnega programa za izvajanje Evropskega sklada za pomorstvo in ribištvo v Republiki Sloveniji za obdobje 2014–2020, ki je potrjen z Izvedbenim sklepom Komisije z dne 22. julija 2015 o odobritvi Operativnega programa za izvajanje Evropskega sklada za pomorstvo in ribištvo v Republiki Sloveniji za obdobje 2014–2020 za podporo iz Evropskega sklada za pomorstvo in ribištvo v Sloveniji, št. CCI 2014 SI 14 MF OP 001, zadnjič spremenjenim z Izvedbenim sklepom Komisije št. C(2021) 5636 z dne 23. julija 2023 o spremembi Izvedbenega sklepa C(2015)5168 o odobritvi Operativnega programa za izvajanje Evropskega sklada za pomorstvo in ribištvo v Republiki Sloveniji za obdobje 2014–2020 za podporo iz Evropskega sklada za pomorstvo in ribištvo (v nadaljnjem besedilu: OP ESPR 2014–2020), ki je dostopen na osrednjem spletnem mestu državne uprave ter na spletni strani http://www.ribiski-sklad.si, objavlja

**JAVNI RAZPIS ZA UKREP »FINANČNO NADOMESTILO ZA GOSPODARSKE SUBJEKTE V SEKTORJU RIBIŠTVA IN AKVAKULTURE ZA IZPAD PRIHODKOV TER DODATNE STROŠKE«**

# PREDMET JAVNEGA RAZPISA

**a.) Nadomestila v morskem gospodarskem ribolovu**

Predmet javnega razpisa so podpore za izplačevanje nadomestil za izpad dohodka v morskem gospodarskem ribištvu zaradi povečanja stroškov izvajanja ribolovnih aktivnosti, ki so nastali zaradi motenj na trgu, ki jih je povzročila vojna agresija Rusije proti Ukrajini.

**b.) Nadomestila v akvakulturi**

Predmet javnega razpisa so podpore za izplačevanje nadomestil zaradi izpada dohodka zaradi povišanja cen hrane za ribe, tako pri sladkovodni akvakulturi kot tudi pri vzreji morskih rib, ki so nastali zaradi motenj na trgu, ki jih je povzročila vojna agresija Rusije proti Ukrajini.

# RAZPISANA SREDSTVA

Sredstva se dodelijo v obliki nepovratnih sredstev.

Višina nepovratnih sredstev, namenjenih za **izplačevanje nadomestil** sofinanciranje operacij **v okviru tega javnega razpisa**, znaša 731.000,00 eurov, od tega znaša prispevek Evropske unije (v nadaljnjem besedilu: Unija) 548.250,00 eurov ter prispevek Republike Slovenije 182.750,00 eurov. Delež sredstev Unije znaša 75 odstotkov, delež sredstev Republike Slovenije znaša 25 odstotkov.

Sredstva, ki jih zagotovita Unija in Republika Slovenija, bremenijo proračunski postavki:

PP 230018 – ESPR 14-20-100. člen Uredbe o izvajanju ukrepov ESPR 14-20 z javnimi razpisi-EU-draginja;

PP 230019 – ESPR 14-20-100. člen Uredbe o izvajanju ukrepov ESPR 14-20 z javnimi razpisi-slovenska udeležba-draginja.

Stopnja javne podpore je 100 odstotkov izračunane vrednosti nadomestila, od tega 75 odstotkov zagotovi Unija in 25 odstotkov zagotovi Republika Slovenija.

# VRSTA JAVNEGA RAZPISA

ZAPRTI.

# VNOS VLOG IN ZAKLJUČEK JAVNEGA RAZPISA

Vlagatelj lahko vloži eno vlogo za nadomestilo za leto 2022 oziroma za 2023.

Javni razpis velja od naslednjega dne po objavi najave v Uradnem listu Republike Slovenije.

Vloga za nadomestilo za gospodarski ribolov se vloži za vsako plovilo posebej.

Vloga za nadomestilo za akvakulturo mora vsebovati podatke o vseh obratih akvakulture, ki se nanašajo na vlagatelja (Šifra objekta G-MID).

Vnos in oddaja vloge v elektronski sistem se začne prvi delovni dan po izteku enaindvajsetih dni od objave najave javnega razpisa v Uradnem listu Republike Slovenije do vključno 30. 9. 2023 do 23:59. ure

Prispele vloge obravnava in oceni Agencija Republike Slovenije za kmetijske trge in razvoj podeželja (v nadaljnjem besedilu: ARSKTRP). Odpiranje vlog ni javno.

# OBDOBJE UPRAVIČENOSTI DO NADOMESTILA

1. GOSPODARSKI RIBOLOV

Nadomestilo je upravičeno za obdobje od 24. februarja 2022 do 31. decembra 2022 in za celotno leto 2023.

1. AKVAKULTURA

Upravičenost nadomestila se obračuna za obdobje od 24. februarja 2022 do 31. decembra 2022 in za leto 2023, do oddaje vloge.

# INFORMACIJE O RAZPISU

INFO točka ARSKTRP, Dunajska 160, 1000 Ljubljana

Tel. 01 580 77 92, e-pošta [aktrp@gov.si](mailto:aktrp@gov.si)

# UPRAVIČENCI

1. UPRAVIČENCI ZA GOSPODARSKI RIBOLOV

Upravičenci do podpore so določeni v 100.b členu Uredbe.

1. UPRAVIČENCI ZA AKVAKULTURO

Upravičenci do podpore so določeni v 100.k členu Uredbe.

# UPRAVIČENI STROŠKI

1. GOSPODARSKI RIBOLOV

V skladu s 100.c členom Uredbe je upravičeni strošek operacije nadomestilo za izpad dohodka, v morskem gospodarskem ribištvu za plovila, ki so bila aktivna v obdobju upravičenosti od 24. februarja 2022 do 31. decembra 2022 in v letu 2023 do oddaje vloge zaradi povečanja stroškov izvajanja ribolovnih aktivnosti, ki so nastali zaradi motenj na trgu, ki jih je povzročila vojna agresija Rusije proti Ukrajini.

1. AKVAKULTURA

V skladu s 100.j členom Uredbe je upravičeni strošek operacije, nadomestilo zaradi izpada dohodka zaradi povišanja cen hrane za ribe, tako pri sladkovodni akvakulturi kot tudi pri vzreji morskih rib, ki so nastali zaradi motenj na trgu, ki jih je povzročila vojna agresija Rusije proti Ukrajini.

# NEUPRAVIČENI STROŠKI

1. GOSPODARSKI RIBOLOV

Poleg neupravičenih stroškov in operacij iz 105. člena Uredbe se nadomestilo ne dodeli za plovila, ki niso bila aktivna v obdobju upravičenosti od 24. februarja 2022 do 31. decembra 2022 oziroma v letu 2023 do oddaje vloge.

1. AKVAKULTURA

Poleg neupravičenih stroškov in operacij iz 105. člena Uredbe se nadomestilo ne dodeli vlagateljem, ki nakupa hrane za akvakulturo v obdobju od 24. februarja 2022 do 31. decembra 2022 in v letu 2023 do oddaje vloge ne morejo dokazati s plačanimi računi in dokazilom o plačilu.

# POGOJI ZA PRIDOBITEV NADOMESTILA

1. **SPLOŠNI POGOJI, ZA ODOBRITEV VLOGE**

**GOSPODARSKI RIBOLOV**

V skladu s 108. členom Uredbe mora vlagatelj izpolnjevati naslednje splošne pogoje:

1. operacija je izvedena na območju Republike Slovenije;
2. če je vlagatelj pravna oseba ali samostojni podjetnik posameznik, ne sme biti v postopku prenehanja, prisilne poravnave, stečaja, prepovedi delovanja, sodne likvidacije ali izbrisa iz registra;
3. če je vlagatelj fizična oseba, razen samostojni podjetnik posameznik, ne sme biti v osebnem stečaju;
4. vlagatelj nima več kot 50 eurov neporavnanih zapadlih finančnih obveznosti do države na dan oddaje vloge;
5. za nakazilo dodeljenih sredstev ima vlagatelj odprt transakcijski račun v skladu z zakonom, ki ureja kmetijstvo;
6. vsa dokumentacija in druga dokazila, ki se priložijo vlogi, se glasijo na vlagatelja;
7. vlagatelj se strinja, da se opis operacije ter znesek odobrenih in izplačanih javnih sredstev objavijo na spletni strani ribiškega sklada (http://www.ribiski-sklad.si/);
8. v vlogi na javni razpis vlagatelj opredeli koledarsko leto za katerega uveljavlja nadomestilo.

Vzorci izjav so sestavni del prijavnega obrazca.

Vlagatelj ne sme umetno ustvarjati pogojev, ki bi upravičevali pridobitev sredstev. Za umetno ustvarjene pogoje se sredstva ne odobrijo ali se odvzamejo.

1. **POSEBNI POGOJI, KI JIH MORA IZPOLNJEVATI VLAGATELJ**

V skladu s 100.e členom Uredbe mora vlagatelj izpolnjevati posebne pogoje:

1. ribiško plovilo je registrirano za dejavnost morskega gospodarskega ribolova in mora imeti veljavno dovoljenje za gospodarski ribolov ter veljavno plovno dovoljenje;
2. vlagatelj je uporabnik ribiškega plovila, za katerega se uveljavlja nadomestilo. Če je vlagatelj eden izmed uporabnikov ribiškega plovila, predloži podpisano izjavo preostalih uporabnikov, da se nadomestilo za plovilo lahko izplača vlagatelju, ali pa izjavo, da se nadomestilo izplača v deležih posameznim uporabnikom;
3. vlagatelj mora izkazati ribolovni napor, ki ga dokazuje z oddanim vsaj enim ladijskim dnevnikom v obdobju od 24. februarja 2022 do 31. decembra 2022 in vsaj enim ladijskim dnevnikom v letu 2023 do oddaje vloge;
4. upravičenec je upravičen do nadomestila v kolikor je izračunani znesek nadomestila enak ali višji od 50 EUR;
5. vlagatelj se z izjavo obveže, da ni:

- storil hude kršitve iz 42. člena Uredbe Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2005 ter o razveljavitvi uredb (ES) št. 1093/94 in (ES) št. 1447/1999 (UL L št. 286 z dne 29. 10. 2008, str. 1), zadnjič spremenjene z Izvedbeno uredbo Komisije (EU) 2022/1479 z dne 7. septembra 2022 o spremembi Priloge I k Uredbi Sveta (ES) št. 1005/2008 glede opredelitve ribiških proizvodov (UL L št. 2333 z dne 8. 9. 2022, str. 36), (v nadaljnjem besedilu: 1005/2008/ES);

- bil udeležen pri upravljanju, vodenju ali lastništvu ribiških plovil, vključenih na seznam plovil, ki izvajajo nezakonit, neprijavljen in nereguliran ribolov EU iz tretjega odstavka 40. člena Uredbe 1005/2008/ES, ali plovil, ki plujejo pod zastavo držav, ki so opredeljene kot nesodelujoče tretje države iz 33. člena Uredbe 1005/2008/ES;

- storil goljufije v okviru Evropskega sklada za ribištvo 2007 – 2013 in Evropskega sklada za pomorstvo in ribištvo 2014 – 2020.

**AKVAKULTURA**

1. **SPLOŠNI POGOJI, ZA ODOBRITEV VLOGE**

V skladu s 108. členom Uredbe mora vlagatelj izpolnjevati naslednje splošne pogoje:

1. operacija je izvedena na območju Republike Slovenije;
2. če je vlagatelj pravna oseba ali samostojni podjetnik posameznik, ne sme biti v postopku prenehanja, prisilne poravnave, stečaja, prepovedi delovanja, sodne likvidacije ali izbrisa iz registra;
3. če je vlagatelj fizična oseba, razen samostojni podjetnik posameznik, ne sme biti v osebnem stečaju;
4. vlagatelj nima več kot 50 eurov neporavnanih zapadlih finančnih obveznosti do države na dan oddaje vloge;
5. da nepremičnina, na kateri se izvaja operacija ni predmet izvršbe
6. za nakazilo dodeljenih sredstev ima vlagatelj odprt transakcijski račun v skladu z zakonom, ki ureja kmetijstvo;
7. vsa dokumentacija in druga dokazila, ki se priložijo vlogi, se glasijo na vlagatelja;
8. vlagatelj se strinja, da se opis operacije ter znesek odobrenih in izplačanih javnih sredstev objavijo na spletni strani ribiškega sklada (http://www.ribiski-sklad.si/);
9. v vlogi na javni razpis vlagatelj opredeli koledarsko leto za katerega uveljavlja nadomestilo.

Vlagatelj predloži tudi izjavo ali je MSP podjetje. Vzorci izjav so sestavni del prijavnega obrazca.

Vlagatelj ne sme umetno ustvarjati pogojev, ki bi upravičevali pridobitev sredstev. Za umetno ustvarjene pogoje se sredstva ne odobrijo ali se odvzamejo.

1. **POSEBNI POGOJI, KI JIH MORA IZPOLNJEVATI VLAGATELJ**

V skladu s 100.n členom Uredbe mora vlagatelj izpolnjevati naslednje pogoje:

1. vlagatelj ima registrirano dejavnost gojenja vodnih organizmov;
2. vlagatelj je vpisan v CRA;
3. vlagatelj ima status odobrene proizvodnje akvakulture pri UVHVVR;
4. iz CRA so razvidni podatki o staležu in proizvodnji akvakulture za leto 2022;
5. vlagatelj je podatke o staležu in letni proizvodnji za leto 2022 posredoval na CRA najkasneje do 30. junija 2023;
6. vlagatelj je imetnik vodne pravice za neposredno rabo vode za gojitev vodnih organizmov;
7. podpisana izjava, s katero vlagatelj izjavlja, da ni storil kaznivega dejanja iz 332., 334. in 344. člena Kazenskega zakonika (Uradni list RS, št. 50/12 – uradno prečiščeno besedilo, 6/16 – popr., 54/15 in 38/16);
8. predloženi plačani računi za nakup hrane za akvakulturo in potrdila o plačilu le-teh se morajo glasiti na vlagatelja. Predloži se račune za obdobje od 24. februarja 2022 do 31. decembra 2022 in v letu 2023 do oddaje vloge;
9. kupljene količine hrane za akvakulturo, za katere je upravičenec upravičen do nadomestila v letu 2023 do oddaje vloge, ne smejo presegati 1,5 kratnika kupljenih količin v obdobju od 24. februarja 2022 do 31. decembra 2022;
10. upravičenec na dan oddaje vloge nima 50 eurov ali več neplačanih zapadlih obveznosti iz naslova obveznih dajatev in drugih denarnih nedavčnih obveznosti v skladu z zakonom, ki ureja finančno upravo, ki jih izterjuje davčni organ;
11. upravičenec je upravičen do nadomestila v kolikor je izračunani znesek nadomestila enak ali višji od 50 eurov;
12. vlagatelj se z izjavo obveže, da ni storil goljufije v okviru Evropskega sklada za ribištvo 2007 – 2013 in Evropskega sklada za pomorstvo in ribištvo 2014 – 2020.

# PRILOGE K VLOGI NA JAVNI RAZPIS

1. GOSPODARSKI RIBOLOV

Vlagatelj priloži vlogi na javni razpis za nadomestilo naslednje priloge iz prijavnega obrazca:

1. podpisano izjavo:

* da je seznanjen s pogoji in obveznostmi iz javnega razpisa za ta ukrep in prijavnega obrazca,
* da ima dejavnost ribolova registrirano na ozemlju Republike Slovenije,
* da so vsi podatki, ki jih je navedel v vlogi na javni razpis, resnični, točni, popolni ter da za svoje izjave prevzema vso kazensko in materialno odgovornost,
* da dovoljuje uporabo osebnih podatkov in podatkov, ki štejejo za davčno tajnost, iz uradnih evidenc,
* da dovoljuje za namen postopka za dodelitev nepovratnih sredstev iz tega ukrepa ARSKTRP, da pridobi podatke iz ustreznih evidenc,
* vlagatelj nima več kot 50 eurov neporavnanih zapadlih finančnih obveznosti do države na dan oddaje vloge,
* da ni v postopku prenehanja, prisilne poravnave, stečaja, prepovedi delovanja, sodne likvidacije ali izbrisa iz sodnega registra,
* da ima ob oddaji vloge odprt transakcijski račun v skladu z zakonom, ki ureja kmetijstvo,
* da se strinja, da se opis operacije ter znesek odobrenih in izplačanih javnih sredstev objavijo na spletni strani ribiškega sklada (<http://www.ribiski-sklad.si/>),
* da bo izpolnjeval vse z odločbo o odobritvi sredstev predpisane obveznosti.

1. podpisano izjavo, s katero izjavlja:

* da ni storil goljufije v okviru Evropskega sklada za ribištvo 2007 – 2013 in Evropskega sklada za pomorstvo in ribištvo 2014 – 2020,
* hude kršitve iz 42. člena Uredbe 1005/2008/ES ali prvega odstavka 90. člena Uredbe 1224/2009/ES,
* udeležbo pri upravljanju, vodenju ali lastništvu ribiških plovil, vključenih na seznam plovil IUU Unije iz tretjega odstavka 40. člena Uredbe 1005/2008/ES, ali plovil, ki plujejo pod zastavo držav, ki so opredeljene kot nesodelujoče tretje države iz 33. člena Uredbe 1005/2008/ES.

1. AKVAKULTURA

Vlagatelj priloži vlogi na javni razpis za nadomestilo naslednje priloge iz prijavnega obrazca:

* 1. podpisano izjavo:
* da je seznanjen s pogoji in obveznostmi iz javnega razpisa za ta ukrep in prijavnega obrazca,
* da so vsi podatki, ki jih je navedel v vlogi na javni razpis, resnični, točni, popolni ter da za svoje izjave prevzema vso kazensko in materialno odgovornost,
* da dovoljuje uporabo osebnih podatkov in podatkov, ki štejejo za davčno tajnost, iz uradnih evidenc,
* da dovoljuje za namen postopka za dodelitev nepovratnih sredstev iz tega ukrepa ARSKTRP, da pridobi podatke iz ustreznih evidenc,
* vlagatelj nima več kot 50 eurov neporavnanih zapadlih finančnih obveznosti do države na dan oddaje vloge;
* da nepremičnina, na kateri se izvaja operacija ni predmet izvršbe,
* da ima dejavnost s področja gojenja vodnih organizmov registrirano na ozemlju Republike Slovenije,
* da ni v postopku prenehanja, prisilne poravnave, stečaja, prepovedi delovanja, sodne likvidacije ali izbrisa iz sodnega registra,
* da ima odprt transakcijski račun v skladu z zakonom, ki ureja kmetijstvo,
* da se strinja, da se opis operacije ter znesek odobrenih in izplačanih javnih sredstev objavijo na spletni strani ribiškega sklada (<http://www.ribiski-sklad.si/>),
* da bo izpolnjeval(a) vse z odločbo o odobritvi sredstev predpisane obveznosti.
  1. podpisano izjavo, s katero izjavlja, da ni storil goljufije v okviru Evropskega sklada za ribištvo 2007 – 2013 in Evropskega sklada za pomorstvo in ribištvo 2014 – 2020.
  2. podpisano izjavo, s katero izjavi, da ni storil kaznivega dejanja zoper okolje, prostor in naravne dobrine iz 332., 334. in 344. člena Kazenskega zakonika (Uradni list RS, št. 50/12 – uradno prečiščeno besedilo, 6/16 – popr., 54/15, 38/16 in 27/17).

# MERILA ZA OCENJEVANJE VLOG

V skladu s 100.f. in 100.o členom Uredbe so merila za ocenjevanje vlog naslednja:

|  |  |  |
| --- | --- | --- |
| **NAZIV UKREPA** | **Finančno nadomestilo za gospodarske subjekte v sektorju ribištva in akvakulture za izpad prihodkov ter dodatne stroške, ki nastanejo zaradi motenj na trgu, ki jih je povzročila vojna agresija Rusije proti Ukrajini, in njihovih učinkov na dobavno verigo ribiških proizvodov in proizvodov iz akvakulture (3. odstavek 68. člena Uredbe 508/2014/EU)** | |
| **MERILA ZA IZBOR OPERACIJ V GOSPODARSKEM RIBIŠTVU** | | |
|  | **Merilo** | **Število točk** |
| **1. Dejavnost ribiškega plovila - Število ladijskih dnevnikov oddanih v zadnjem koledarskem letu pred oddajo vloge** | - od 1 do 60 ladijskih dnevnikov  - od 61 do 120 ladijskih dnevnikov  - nad 121 in več ladijskih dnevnikov | 3  5  10 |
| **2. Velikost plovila v metrih (LOA)** | - ribiška plovila dolžine čez vse do 12 metrov, ki ne uporabljajo vlečnih ribolovnih orodij  - ribiška plovila dolžine čez vse do 12 metrov, ki uporabljajo vlečna ribolovna orodja  - ribiška plovila dolžine čez vse nad in vključno z 12 m | 10  5  3 |
| **NAJVIŠJE ŠTEVILO TOČK:** |  | 20 |
| Sofinancirale se bodo operacije, ki bodo izpolnjevale razpisne pogoje in ki bodo na podlagi meril dosegle ali presegle minimalni prag 6 točk. V primeru, da bo več operacij imelo enako število točk, se prednost dodeli na podlagi merila skupne dolžine plovila od najmanjšega do največjega. | | |
| **MERILA ZA IZBOR OPERACIJ V AKVAKULTURI** | | |
| **1. Velikost podjetja glede na število polno zaposlenih oseb** | - do 3 polno zaposlene osebe EPDČ  - nad 3 do 10 polno zaposlenih oseb EPDČ  - nad 10 polno zaposlenih oseb EPDČ | 10  5  3 |
| **2. Letna proizvodnja v akvakulturi v zadnjem koledarskem letu (2022) pred oddajo vloge** | - do 50.000 kg  - nad 50.001 kg, do 100.000 kg  - nad 100.000 kg | 3  5  10 |
| **NAJVIŠJE ŠTEVILO TOČK:** |  | 20 |
| Sofinancirale se bodo operacije, ki bodo izpolnjevale razpisne pogoje in ki bodo na podlagi ocene dosegle ali presegle minimalni prag 6 točk. V primeru, da bo več operacij imelo enako število točk, se prednost dodeli na podlagi merila velikost podjetja glede na EPDČ od najnižje do najvišje. | | |
| Nadomestilo bo določeno najprej za obdobje od 24. februarja 2022 do 31. decembra 2022 in nato še za leto 2023, dokler sredstva niso porabljena.  Posebej se razvrsti vloge za izbor operacij v gospodarskem ribištvu in posebej vloge za izbor operacij v akvakulturi. | | |

# IZRAČUN NADOMESTILA

1. GOSPODARSKI RIBOLOV

V skladu s 1. točko prvega odstavka 100.g člena Uredbe se nadomestilo izplača za obdobje leta od vključno 24. februarja 2022 do vključno 31. decembra 2022 na podlagi zmnožka vrednosti ribolovnega napora posameznega plovila v navedenem obdobju (A)1, razlike v povprečni ceni dizel goriva v letu 2021 in obdobjem od 24. februarja 2022 do 31. decembra 2022 (B)2 in izračunane povprečna porabe energentov v litrih na enoto ribolovnega napora za obdobje 2018-2021 (C)3. Nadomestilo za posamezno plovilo od vključno 24. februarja do vključno 31. decembra 2022 = A \* B \* C.

Izračun nadomestila za leto 2023 se izračuna na podlagi zmnožka povprečja vrednosti ribolovnega napora posameznega plovila v obdobju od 1. januarja 2020 do 31. decembra 2022 (D)4, razlike v povprečni ceni dizel goriva v letu 2021 in obdobjem od 24. februarja 2022 do 31. decembra 2022 (B)5 in izračunane povprečne porabe energentov v litrih na enoto ribolovnega napora za obdobje 2018- 2021 (C)6. Nadomestilo za posamezno plovilo za leto 2023 = D \* B \* C.

Plovilom, ki so že uveljavljala vračilo trošarine za energente za pogon ribiških plovil v letu 2022 in plovilom, ki so pridobila pomoč v okviru nacionalnih shem pomoči zaradi podražitve energentov v letu 2022, se pridobljena pomoč odšteje od nadomestila, ki bi ga bila upravičena dobiti. Prav tako se plovilom, ki so v letih 2020, 2021 in 2022 uveljavljala vračilo trošarine za energente za pogon ribiških plovil, pri nadomestilu za leto 2023 odšteje povprečna vrednost vrnjene trošarine za energente za pogon ribiških plovil v letih od 2020, 2021 in 2022.

1. AKVAKULTURA

V skladu s 1. točko prvega odstavka 100.p člena Uredbe se nadomestilo izplača zaradi izpada dohodka zaradi povišanja cen hrane za akvakulturo, ki je nastal zaradi motenj na trgu, ki jih je povzročila vojna agresija Rusije proti Ukrajini se izračuna za obdobje od 24. februarja 2022 do 31. decembra 2022 v višini 30 odstotkov zneska brez DDV, ki jih v navedenem obdobju s plačanimi računi in dokazili o plačilu dokazuje upravičenec.

Za leto 2023 se nadomestilo izračuna v višini 30 odstotkov zneska brez DDV, ki jih v letu 2023 do oddaje vloge s plačanimi računi in dokazili o plačilu dokazuje upravičenec. Kupljene količine hrane za akvakulturo za katere je upravičenec upravičen do nadomestila v letu 2023 do oddaje vloge, ne smejo presegati 1,5 kratnika kupljenih količin v obdobju od 24. februarja 2022 do 31. decembra 2022, kar mora biti razvidno iz predloženih dokazil.

# VLAGANJE VLOG

V skladu s 102. členom Uredbe:

1. vlogo sestavlja prijavni obrazec s prilogami,
2. vloga se vloži elektronsko (prijavni obrazec s prilogami) in podpiše s kvalificiranim elektronskim podpisom. Priloge se predložijo kot skenogram,
3. vlagatelj se pred vložitvijo vloge prijavi pri ARSKTRP na spletnem vstopnem mestu <http://e-kmetija.gov.si>,
4. podrobnejša navodila za elektronsko izpolnjevanje vloge pripravi ARSKTRP in jih objavi na osrednjem spletnem mestu državne uprave.

# NEDOPUSTNOST VLOG ZA OPERACIJE

Nedopustne vloge za operacije so opredeljene v 103. členu Uredbe.

# OBRAVNAVA IN IZBOR VLOG

V skladu s prvim odstavkom 104. člena Uredbe prispele vloge obravnava ARSKTRP. Odpiranje vlog ni javno. ARSKTRP odpira in obravnava vloge ter zahteva odpravo njihovih pomanjkljivosti v obdobjih, določenih v tem javnem razpisu. Vloge za posamezni ukrep se odobravajo in sredstva se dodeljujejo do porabe sredstev, razpisanih s tem javnim razpisom. Obravnava vloge se začne s preveritvijo njene popolnosti v skladu z določbami tretjega odstavka 125. člena Uredbe 1303/2013/EU in določbami tega javnega razpisa.

Vloge, ki ne izpolnjujejo pogojev javnega razpisa, se zavrnejo. Popolne in vsebinsko ustrezne vloge, ki izpolnjujejo vse pogoje, se točkujejo in razvrstijo v skladu z merili iz poglavja XII. tega javnega razpisa.

V skladu z drugim odstavkom 104. člena Uredbe v primeru, če je vloga nepopolna ali nerazumljiva, ARSKTRP vlagatelja pozove k njeni dopolnitvi. Po prejemu dopolnitve se vloga na javni razpis znova pregleda.

V skladu s tretjim odstavkom 104. člena Uredbe se vlagatelja popolne vloge, ki je vsebinsko nerazumljiva, pozove, da jo pojasni. Vlagatelj opravi pojasnitev na način, določen v zahtevi za pojasnitev. Po prejemu pojasnitve se vloga na javni razpis znova pregleda.

V skladu s četrtim odstavkom 104. člena Uredbe se vloga na javni razpis, ki je popolna in vsebinsko ustrezna, oceni na podlagi meril, določenih v tem javnem razpisu. Sredstva se odobrijo vlogam, prispelim na javni razpis, ki izpolnjujejo pogoje za dodelitev sredstev in presegajo vstopno mejo točk. Med vlogami, ki presežejo vstopni prag, se izberejo tiste, ki dosežejo višje število točk, do porabe sredstev tega javnega razpisa. Vloge, ki ne dosegajo minimalne vstopne meje ali ne izpolnjujejo pogojev, se zavrnejo.

V skladu z devetim odstavkom 104. člena Uredbe se sredstva upravičencu odobrijo z odločbo o odobritvi sredstev, ki jo izda ARSKTRP. Odločbo izda predstojnik ARSKTRP.

# NEIZPOLNITEV ALI KRŠITEV OBVEZNOSTI IN SANKCIJE ZA KRŠITVE

V skladu s prvim odstavkom 116. člena Uredbe ARSKTRP pri namerni vložitvi napačne vloge ali zahtevka za povračilo, namerni nepravilnosti v skladu s predpisi Unije in kadar upravičenec sredstva uporablja v nasprotju z namenom, za katerega so mu bila dodeljena, ali je sredstva pridobil nezakonito, na podlagi lažnih podatkov ali lažnih izjav, zahteva vračilo dodeljenih sredstev v skladu z zakonom, ki ureja kmetijstvo.

V skladu z drugim odstavkom 116. člena Uredbe se vlogo zavrne, če MKGP ali ARSKTRP na podlagi uradnih dokumentov, evidenc inšpekcijskih zapisnikov, evidenc Zavoda za zdravstveno zavarovanje Slovenije ali Finančne uprave Republike Slovenije ugotovita nepravilnosti, navedene v vlogi oziroma neizpolnjevanje pogojev, določenih s tem javnim razpisom.

# IZVEDBA PREVERJANJ IZPOLNJEVANJA OBVEZNOSTI TER SISTEM KRŠITEV IN SANKCIJ

V skladu s prvim odstavkom 115. člena Uredbe je za preverjanje izpolnjevanja vseh obveznosti upravičenca, določenih v tem javnem razpisu, odgovorna ARSKTRP.

V skladu z drugim odstavkom 115. člena Uredbe preverjanje podatkov o uresničevanju obveznosti za vse operacija tega javnega razpisa izvaja ARSKTRP.

V skladu s tretjim odstavkom 115. člena Uredbe MKGP kot organ upravljanja preverja pravilnost izvajanja ukrepov iz tega javnega razpisa.

V skladu s četrtim odstavkom 115. člena Uredbe se neizpolnitev ali kršitev obveznosti iz tega javnega razpisa sankcionira v skladu z zakonom, ki ureja kmetijstvo, in določbami tega javnega razpisa.

V skladu s petim odstavkom 115. člena Uredbe za kršitve obveznosti, ki zahtevajo vračilo sredstev, ARSKTRP upravičencu izda odločbo v skladu z zakonom, ki ureja kmetijstvo.

# OBDELAVA OSEBNIH PODATKOV

V skladu s 13. in 14. členom Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L št. 119, z dne 4. 5. 2016, str. 1) so informacije za posameznike, katerih osebne podatke bo obdelovala ARSKTRP, objavljene na spletni strani ARSKTRP in na osrednjem spletnem mestu državne uprave.

Irena Šinko

ministrica za kmetijstvo, gozdarstvo in

prehrano